ກອງປະຊຸມໃຫຍ່ຜູ້ແທນອົງຄະນະພັກແຂວງບໍລິຄຳໄຊ ຄັ້ງທີ VII ໄດ້ໄຂຂຶ້ນ ໃນຕອນເຊົ້າວັນທີ 24 ກັນຍາ ແລະ ໄດ້ອັດລົງໃນຕອນບ່າຍ ຂອງວັນທີ 25 ກັນຍາ 2020 ທີ່ສະໂມສອນໃຫຍ່ຂອງແຂວງ ພາຍໃຕ້ການເປັນປະທານຂອງ ສະຫາຍ ປອ ກອງແກ້ວ ໄຊສົງຄາມ ກຳມະການສູນກາງພັກ, ເລຂາຄະນະບໍລິຫານງານພັກແຂວງ, ມີຜູ້ແທນສົມບູນ 237 ສະຫາຍ, ຍິງ 26 ສະຫາຍ ທີ່ເປັນຕົວແທນໃຫ້ແກ່ສະມາຊິກພັກທັງໝົດ 13.467 ສະຫາຍ, ກອງປະຊຸມໄດ້ເປັນກຽດຕ້ອນຮັບ ສະຫາຍ ປອ ບຸນທອງ ຈິດມະນີ ກໍາມະການກົມການເມືອງສູນກາງພັກ, ຄະນະນະເລຂາທິການສູນກາງພັກ, ປະທານຄະນະກວດກາສູນກາງພັກ ກອງປະຊຸມໄດ້ດຳເນີນໄປດ້ວຍບັນຍາກາດຟົດຟຶ້ນ, ບັນດາສະຫາຍຜູ້ແທນທີ່ເຂົ້າຮ່ວມກອງປະຊຸມ ໄດ້ສຸມສະຕິປັນຍາຂອງຕົນດ້ວຍຄວາມຮັບຜິດຊອບສູງ.
ກອງປະຊຸມໄດ້ພ້ອມກັນປະກອບຄຳເຫັນຕໍ່ລາຍງານການເມືອງ, ແຜນພັດທະນາເສດຖະກິດ-ສັງຄົມ ຄັ້ງທີ IV ແລະ ບົດສຳຫຼວດການນຳພາລວມຂອງຄະນະບໍລິຫານງານພັກແຂວງຊຸດທີ VI ໂດຍໄດ້ຕີລາຄາດ້ານດີ, ດ້ານອ່ອນ-ຂໍ້ຄົງຄ້າງ, ສາເຫດ ແລະ ບົດຮຽນການນຳພາ-ຊີ້ນຳໃນການຈັດຕັ້ງປະຕິບັດບັນດາມະຕິກອງປະຊຸມໃຫຍ່ ຄັ້ງທີ VI, ພ້ອມນີ້ ຜູ້ແທນກອງປະຊູມຍັງໄດ້ປະຊາມະຕິຮັບຮອງເອົາທິດທາງລາຍງານການເມືອງ ແລະ ແຜນພັດທະນາເສດຖະກິດ-ສັງຄົມ ຄັ້ງທີ V ຂອງແຂວງ ແຕ່ປີ 2021 ຫາປີ 2025 ພາຍໃຕ້ຄໍາຂວັນ: “ເພີ່ມທະວີສ້າງຄວາມເຂັ້ມແຂງການນໍາພາຂອງພັກ ໃຫ້ມີຄຸນນະພາບໃໝ່ ເພື່ອນໍາພາ-ຊີ້ນໍາເຮັດສໍາເລັດໜ້າທີ່ພັດທະນາແຂວງຢ່າງໜັກແໜ້ນ”
ໂດຍສືບຕໍ່ເຮັດໃຫ້ແຂວງບໍລິຄຳໄຊ ມີສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບໜັກແໜ້ນ ແລະ ເປັນລະບຽບຮຽບຮ້ອຍ, ຍົກສູງຄວາມຮັບຜິດຊອບຕໍ່ໜ້າທີ່ການເມືອງ ແລະ ຕ້ານທຸກກົນອຸບາຍໃໝ່ຂອງພວກອິດທິກຳລັງປໍລະປັກ, ສ້າງຕາໜ່າງປ້ອງກັນຊາດ-ປ້ອງກັນຄວາມສະຫງົບຂັ້ນຮາກຖານໃຫ້ເຂັ້ມແຂງ, ຈັດຕັ້ງປະຕິບັດແກ້ໄຂບັນຫ າ4 ເຖື່ອນ, ຜັນຂະຫຍາຍປະຕິບັດບັນດາ 9 ຫົວຂໍ້ວິທະຍາສາດ ໃຫ້ມີປະສິດທິຜົນສູງ ແລະ ຜັນຂະຫຍາຍຜົນສໍາເລັດການສ້າງບ້ານຈຸດສຸມໃຈກາງ ໄປສູ່ບັນດາບ້ານເປົ້າໝາຍ ເພື່ອແກ້ໄຂບັນຫາໜໍ່ແໜງກໍ່ຄວາມບໍ່ສະຫງົບ ຢູ່ໃນໝູ່ປະຊາຊົນໃຫ້ໄດ້ຂາດຕົວ, ປະສານສົມທົບກັບເພື່ອນມິດຍຸດທະສາດ ສສ ຫວຽດນາມ ສ້າງບໍລິເວນຊາຍແດນເບື້ອງຕາເວັນອອກໃຫ້ເຂັ້ມແຂງ, ຊາຍແດນ ເບື້ອງຕາເວັນຕົກໃຫ້ເປັນຊາຍແດນສັນຕິພາບ.
ສູ້ຊົນເຮັດໃຫ້ເສດຖະກິດຂະຫຍາຍຕົວຢ່າງຕໍ່ເນື່ອງ ແລະ ໝັ້ນທ່ຽງ ໂດຍສະເລ່ຍ 5% ຂຶ້ນໄປ, ລວມຍອດຜະລິດຕະພັນພາຍໃນ (GPP) ບໍ່ໃຫ້ຫຼຸດ 9.233 ຕື້ກວ່າກີບ, ລາຍຮັບສະເລ່ຍ 2.800 ໂດລາຕໍ່ຄົນຕໍ່ປີຂຶ້ນໄປ ໂຄງປະກອບເສດຖະກິດ ດ້ານກະສິກໍາໃຫ້ກວມ 22%, ອຸດສາຫະກໍາ-ກໍ່ສ້າງໃຫ້ກວມ 48% ແລະ ບໍລິການໃຫ້ກວມ 30%, ເກັບລາຍຮັບເຂົ້າງົບປະມານໃຫ້ໄດ້ 8,9% ຂອງ GPP ສຸມໃສ່ແກ້ໄຂຄວາມທຸກຍາກຂອງປະຊາຊົນບັນດາເຜົ່າໃຫ້ໄດ້ໂດຍພື້ນຖານ ແລະ ຍືນຍົງ ເຮັດໃຫ້ຄອບຄົວພົ້ນທຸກ ກວມ 99,07%, ບ້ານພົ້ນທຸກ ກວມ 92,1%, ຄອບຄົວພັດທະນາ ກວມ 95,48%, ສ້າງບ້ານພັດທະນາ ກວມ 87,62%, ສູ້ຊົນປະກາດເມືອງພົ້ນທຸກ ໃຫ້ໄດ້ 2 ເມືອງ ແລະ ປະກາດເປັນເມືອງພັດທະນາ ໃຫ້ໄດ້ 2 ເມືອງ.
ສຸມໃສ່ພັດທະນາການສຶກສາ ແລະ ຊັບພະຍາກອນມະນຸດເປັນປັດໃຈສໍາຄັນ ເພື່ອການສ້າງສາພັດທະນາ, ຮັບປະກັນໃຫ້ການສຶກສາຂະຫຍາຍຕົວທັງປະລິມານ ແລະ ຄຸນນະພາບຢ່າງຕໍ່ເນື່ອງ, ສືບຕໍ່ປະຕິບັດເປົ້າໝາຍການພັດທະນາແບບຍືນຍົງ ແລະ ຄາດໝາຍດ້ານການສຶກສາໃຫ້ບັນລຸຜົນສໍາເລັດ, ສືບຕໍ່ປະຕິບັດນະໂຍບາຍສາທາລະນະສຸກທົ່ວປວງຊົນ ຖືເອົາການອະນາໄມ-ປ້ອງກັນພະຍາດ ແລະ ສົ່ງເສີມສຸຂະພາບເປັນຕົ້ນຕໍ ຖືເອົາການປີ່ນປົວ ແລະ ສະໜອງການບໍລິການສຸຂະພາບ ຢ່າງທົ່ວເຖີງ ຄາດຄະເນຮອດປີ 2023 ໃຫ້ໄດ້ປະກາດຮັບຮອງບ້ານສາທາລະນະສຸກແບບຢ່າງ ໃຫ້ກວມ 100%, ປັບປຸງບູລະນະອົງການອຳນາດລັດ ໃຫ້ມີຄວາມໜັກແໜ້ນ, ເຂັ້ມແຂງ ຕາມທິດສ້າງລັດຂອງປະຊາຊົນ ໂດຍປະຊາຊົນ ແລະ ເພື່ອຜົນປະໂຫຍດຂອງປະຊາຊົນ, ເພີ່ມທະວີຄວາມສັກສິດໃນການຄຸ້ມຄອງລັດ-ຄຸ້ມຄອງສັງຄົມ ດ້ວຍກົດໝາຍ, ເສີມຂະຫຍາຍສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານກັບບັນດາແຂວງຂອງສສ ຫວຽດນາມໃຫ້ເຂົ້າສູ່ລວງເລິກ, ສ້າງທຸກເງື່ອນໄຂ ເພື່ອການຮ່ວມມືກັບອົງການຈັດຕັ້ງສາກົນຕ່າງໆ ຍາດແຍ່ງເອົາທຶນຮອນ, ການຊ່ວຍເຫຼືອດ້ານເຕັກໂນໂລຊີ ເຂົ້າໃນການພັດທະນາແຂວງໃຫ້ຫຼາຍຂຶ້ນ.
ຜູ້ແທນກອງປະຊຸມ ໄດ້ພ້ອມກັນໃຊ້ສິດປະຊາທິປະໄຕຂອງຕົນ ປ່ອນບັດຄັດເລືອກເອົາຄະນະພັກຊຸດໃໝ່ ບົນພື້ນຖານຫຼັກການລວມສູນປະຊາທິປະໄຕ ທັງຖືກຕ້ອງສອດຄ່ອງກັບມາດຖານ-ເງື່ອນໄຂທີ່ໄດ້ກຳນົດໄວ້ ເຊິ່ງມີຜູ້ອອກຮັບສະໝັກເລືອກຕັ້ງ 38 ສະຫາຍ, ຍິງ 2 ສະຫາຍ ແລະ ເລືອກໄດ້ 33 ສະຫາຍ, ຍິງ 2 ສະຫາຍ, ກອງປະຊຸມຄັ້ງປະຖົມມະລຶກຂອງຄະນະບໍລິຫານງານພັກແຂວງ ຊຸດທີ VII ໄດ້ເລືອກຕັ້ງເອົາຄະນະປະຈຳພັກແຂວງ ຈຳນວນ 11 ສະຫາຍ ລວມມີ: ສະຫາຍ ປອ ກອງແກ້ວ ໄຊສົງຄາມ, ສະຫາຍ ປອ ສຸວັນນີ ໄຊຊະນະ, ສະຫາຍ ບຸນເສັງ ປະທຳມະວົງ, ສະຫາຍ ພົຈວ ຈວງຈັນ ລາດຊະວົງ, ສະຫາຍ ບຸນຄຳ ໄຊເຍ່ຍລໍວື່, ສະຫາຍ ວັນວິໄລ ແດນພູຫຼວງ, ສະຫາຍ ບຸນສົງ ເພັດຈະເລີນ, ສະຫາຍ ຄຳແຫວນ ປັນຍານຸວົງ, ສະຫາຍ ເລື່ອນວິໄລ ຈັນທະລາພັນ, ສະຫາຍ ປອ ດວງຕາ ມໍລະຄາສຸກ, ສະຫາຍ ວົງສີ ທອງສີອິນທິປັນຍາ ແລະ ເລືອກຕັ້ງເອົາ ສະຫາຍ ປອ ກອງແກ້ວ ໄຊສົງຄາມ ເປັນເລຂາຄະນະບໍລິຫານງານພັກແຂວງ, ສະຫາຍ ປອ ສຸວັນນີ ໄຊຊະນະ, ສະຫາຍ ວັນວິໄລ ແດນພູຫຼວງ ເປັນຮອງເລຂາ, ແລະ ຄັດເລືອກເອົາ ສະຫາຍ ປອ ດວງຕາ ມໍລະຄາສຸກ ເປັນປະທານກວດກາພັກ, ສະຫາຍ ແສງເດືອນ ວໍລະຈັກ, ສະຫາຍ ບຸນທະວີ ດວງປັນຍາ, ສະຫາຍ ນ ແກ້ວວິໄລ ບຸນໂຮມ, ສະຫາຍ ຄຳຕັນ ສີສົມຈິດ ເປັນຮອງປະທານກວດກາພັກ ແລະ ປ່ອນບັດຄັດເລືອກເອົາຜູ້ແທນສົມບູນ ໄປຮ່ວມກອງປະຊຸມໃຫຍ່ຄັ້ງທີ XI ຂອງພັກ ຈຳນວນ 22 ສະຫາຍ, ຍິງ 1 ສະຫາຍ, ສໍາຮອງ 3 ສະຫາຍ.